


Z A P I S N I K
15. sjednice Vijeća Gradske četvrti Donja Dubrava,
održane 12. srpnja 2018.
u dvorani „C“ Područnog ureda gradske uprave Dubrava, Dubrava 49,
s početkom u 16,00 sati


Nazočni članovi Vijeća: Milan Draženović – predsjednik, Antun Bačić – potpredsjednik, Albina Benčec, Mladen Cetinja, Josipa Ćorluka, Nikola Horvatić, Trpimir Majcan, Dario Nekić, Damir Perica, Nikola Šandrk, Dubravka Šereg, Hrvoje Tomić i Zdravko Žvorc.
Nenazočan član Vijeća: Klaudija Ešegović – ispričala izostanak, Hrvoje Hanžek – ispričao izostanak
Nazočni članovi VMO:  Mladen Šafranić – predsjednik VMO Donja Dubrava, Željko Đuretec – predsjednik VMO „30. svibnja 1990.“, Niko Katavić – predsjednik VMO Trnava, Branka Budimir – predsjednica VMO Čulinec, Ivan Raič – potpredsjednik VMO Stari Retkovec i Kata Popović – članica VMO Novi Retkovec.

Nazočni djelatnici Službe za MS: 
Marija Nakić – v.d. voditeljica Područnog odsjeka Donja Dubrava i Snježana Pehar – stručni  referent za rad tijela mjesne samouprave.

Predsjedava Milan Draženović, predsjednik Vijeća Gradske četvrti Donja Dubrava.
O tijeku sjednice vodi se tonski zapis.
Predsjednik pozdravlja sve prisutne i utvrđuje da je nazočno 13 od ukupno 15 članova Vijeća te ono može pravovaljano odlučivati. Otvara 15. sjednicu Vijeća Gradske četvrti Donja Dubrava. 
Pita članove Vijeća imaju li primjedbi na zapisnik 14. sjednice. Budući da primjedbi nije bilo, nakon provedenog glasovanja utvrđuje da je isti jednoglasno prihvaćen.
Predlaže dopunu dnevnog reda točkama 2. i 6. za koje su članovi Vijeća prije početka sjednice dobili materijale te ih pita imaju li još kakvih prijedloga za dopunu dnevnog reda. Kako drugih prijedloga nije bilo, nakon provedenog glasovanja utvrđuje da su prijedlozi dopune dnevnog reda prihvaćeni te je jednoglasno usvojen


D N E V N I   R E D:

1. Izvješće III. Policijske postaje Zagreb o stanju sigurnosti na području Gradske četvrti Donja Dubrava
1. Prijedlog Godišnjeg izvještaja o izvršenju Financijskog plana Gradske četvrti Donja Dubrava za 2017.
1. Prijedlog zaključka o davanju mišljenja o nacrtu Okvirne strategije pametnog Grada Zagreba – Zagreb Smart City 
1. Prijedlog zaključka o inicijativi za izradu Urbanističkog plana uređenja Trnava III
1. Prijedlozi zaključaka o davanju mišljenja po članku 86. Statuta Grada Zagreba na:
a) Prijedlog Zagrebačke strategije zaštite od nasilja u obitelji za razdoblje od 2018. do 2022.
b) Prijedlog zaključka o prihvaćanju Ugovora br. 2018/001270 o nabavi spremnika za odvojeno prikupljanje otpada
1. Prijedlog zaključka o davanju potpore suvlasnicima stambenog objekta Dubrava 116-118
1. Izvješće provedbe Plana komunalnih aktivnosti i Planova malih komunalnih akcija
1. Pitanja, prijedlozi i obavijesti
Ad 1 - Izvješće III. Policijske postaje Zagreb o stanju sigurnosti na području Gradske četvrti Donja Dubrava
Predsjednik pozdravlja načelnika III. Policijske postaje Juricu Miočića i daje mu riječ.
J. Miočić zahvaljuje na pozivu na sjednicu i napominje da je upravo danas bio na Izvještajnom kolegiju na razini Policijske uprave zagrebačke te da su svi statistički pokazatelji povoljni u smislu smanjenja kaznenih djela ne samo u Dubravi nego i u ostalim gradskim policijskim postajama. Napominje da Dubrava ima daleko manji broj kaznenih djela u odnosu na druge policijske postaje i ta je tendencija pada izražena u zadnjih nekoliko godina. Razriješenost kaznenih djela ostala je na razini od 53%, a na području Donje Dubrave 60,2% što je otprilike isto kao i prošle godine. Zabilježene su 42 provale ove godine, od toga niti jedna u ugostiteljske objekte te 54 prekršaja u ovih šest mjeseci. Veliki je broj prekršaja počinjen po Zakonu o osobnoj iskaznici i Zakonu o prebivalištu. Ističe kako nije zadovoljan brojem prekršaja po Zakonu o suzbijanju zlouporabe droga, a što se tiče iscrtavanja grafita dobro surađuju s komunalnim redarstvom te je već nekoliko osoba privedeno.
N. Horvatić zahvaljuje načelniku i svim djelatnicima III. policijske postaje na radu.
J. Miočić ističe kako su često uključeni u rješavanje problema koji nisu strogo policijski  i tu dosta surađuju s Centrom za socijalnu skrb. Nastoje građanima biti na usluzi i pomoći im oko problema koje ne mogu riješiti s ostalim institucijama.
Predsjednik također zahvaljuje načelniku i djelatnicima koji probleme rješavaju brzo i kvalitetno unatoč nedostatnom broju djelatnika i vozila.
D. Šereg pita zašto se više ne mogu podnositi zahtjevi za osobne iskaznice u policijskoj postaji.
J. Miočić odgovara da su takvi izdvojeni punktovi još ostali na Črnomercu i Novom Zagrebu, dok je u Dubravi ukinuto zbog skučenog prostora.


Ad 2 - Prijedlog Godišnjeg izvještaja o izvršenju Financijskog plana Gradske četvrti Donja Dubrava za 2017.
Predsjednik otvara raspravu o Prijedlogu.
Z. Žvorc ističe kako prihvaća prvu stranicu, ali drugu ne. 
Predsjednik napominje da je to naš program održavanja, odnosno mi samo dobivamo informaciju o utrošku sredstava.
Po završetku rasprave Vijeće jednoglasno donosi

GODIŠNJI IZVJEŠTAJ O IZVRŠENJU FINANCIJSKOG PLANA
Gradske četvrti Donja Dubrava za 2017.
(Tekst Godišnjeg izvještaja priložen je ovom zapisniku i njegov je sastavni dio)


Ad 3 - Prijedlog zaključka o davanju mišljenja o nacrtu Okvirne strategije pametnog Grada Zagreba – Zagreb Smart City 
Predsjednik otvara raspravu o Prijedlogu zaključka i nacrtu Okvirne strategije.
Bez rasprave Vijeće jednoglasno donosi

Z A K L J U Č A K 
o davanju mišljenja o nacrtu Okvirne strategije 
pametnog Grada Zagreba – Zagreb Smart City

1. Vijeće Gradske četvrti Donja Dubrava razmotrilo je nacrt Okvirne strategije pametnog Grada Zagreba – Zagreb Smart City, te na isti nema primjedbi niti prijedloga.
2. Ovaj će zaključak biti upućen Gradskom uredu za gospodarstvo, energetiku i zaštitu okoliša.
Ad 4 - Prijedlog zaključka o inicijativi za izradu Urbanističkog plana uređenja Trnava III
Predsjednik podsjeća članove Vijeća da je prije tjedan dana održano javno izlaganje o Prijedlogu Urbanističkog plana uređenja Trnava IV te su i tom prilikom, nadležni iz Gradskog ureda za strategijsko planiranje i razvoj Grada, uputili Vijeće da inicira izradu Urbanističkog plana uređenja Trnava III. Otvara raspravu. Bez rasprave Vijeće jednoglasno donosi

Z A K L J U Č A K 
o inicijativi za izradu Urbanističkog plana uređenja Trnava III

1. Gradskom uredu za strategijsko planiranje i razvoj Grada predlaže se izrada Urbanističkog plana uređenja Trnava III.
1. Ovaj Zaključak dostavlja se Gradskom uredu za strategijsko planiranje i razvoj Grada.

Ad 5 – Prijedlozi zaključaka o davanju mišljenja po članku 86. Statuta Grada Zagreba na:
a) Prijedlog Zagrebačke strategije zaštite od nasilja u obitelji za razdoblje od 2018. do 2022.
Predsjednik otvara raspravu o Prijedlogu zaključka. Bez rasprave Vijeće jednoglasno donosi
Z A K L J U Č A K 
o davanju mišljenja o Prijedlogu zagrebačke strategije zaštite od 
nasilja u obitelji za razdoblje od 2018. do 2022.

1. Vijeće Gradske četvrti Donja Dubrava razmotrilo je Prijedlog  zagrebačke strategije zaštite od nasilja u obitelji za razdoblje od 2018. do 2022., te na isti nema primjedbi niti  prijedloga.
1. Ovaj će zaključak biti upućen Stručnoj službi gradonačelnika.

b) Prijedlog zaključka o prihvaćanju Ugovora br. 2018/001270 o nabavi spremnika za odvojeno prikupljanje otpada
Predsjednik otvara raspravu o Prijedlogu zaključka. Bez rasprave Vijeće jednoglasno donosi
Z A K L J U Č A K 
o davanju mišljenja o Prijedlogu zaključka o prihvaćanju Ugovora br. 2018/001270
 o nabavi spremnika za odvojeno prikupljanje otpada

1. Vijeće Gradske četvrti Donja Dubrava razmotrilo je Prijedlog zaključka o prihvaćanju Ugovora br. 2018/001270 o nabavi spremnika za odvojeno prikupljanje otpada, te na isti nema primjedbi niti  prijedloga.
2. Ovaj će zaključak biti upućen Stručnoj službi gradonačelnika.


Ad 6 - Prijedlog zaključka o davanju potpore suvlasnicima stambenog objekta Dubrava 116-118
Predsjednik pojašnjava problem koji se pojavio izgradnjom stambeno-poslovnog objekta južno od Vrpoljske ulice. Tvrtka Zubić stan d.o.o. ispred tog objekta graditi će još jedan objekt, a priključio se na prometnicu koja je izgrađena kao pristupna prometnica stambenom objektu Dubrava 116-118, odnosno njihovim parkiralištima i garažama. U donjem dijelu je čak uklonio nogostup i taj dio priključio svojoj parceli što je vrlo bezobrazno. To će izazvati veliko prometno opterećenje jer će nova dva objekta imati veliki broj stambenih jedinica i poslovnih prostora. Zamolio je nadležne iz Gradskog ureda za prostorno uređenje, izgradnju Grada, graditeljstvo, komunalne poslove i promet da ne rade od Donje Dubrave drugu Trešnjevku. U Vrpoljskoj ulici je i novoizgrađeni sportski centar, objekt mjesne samouprave, DVD, a nogostup je širok samo 60-ak centimetara. Otvara raspravu.
N. Horvatić ističe da je pristupna cesta iz Ulice Dubrava sagrađena isključivo za stanare stambenog objekta Dubrava 116-118, a investitor gradnje novih objekata se na jednoj strani priključio na tu pristupnu cestu. U Vrpoljskoj ulici je pločnik toliko uzak da se s dječjim kolicima ne može proći, a kolnik je širok 5,50m. Da bi se izgradila ovakva zgrada kolnik treba biti minimalne širine 6m. Zatim, 300-tinjak vozila iz novih zgrada opteretiti će ne samo Vrpoljsku i Osječku ulicu već i pristupnu prometnicu stambenom objektu Dubrava 116-118. Daje potpunu podršku stanarima.
Po završetku rasprave Vijeće jednoglasno donosi

   Z A K L J U Č A K
[bookmark: _Hlk518987713]o davanju potpore suvlasnicima 
stambenog objekta Dubrava 116-118

1. Razmotrena je prijava suvlasnika stambenog objekta Dubrava 116-118 u kojoj se navodi da je investitor Zubić stan d.o.o. nedopušteno suzio prilaznu prometnicu stambenih objekata Dubrava 116-118, zatim, da je na južnom dijelu prometnice uklonio nogostup do rubnjaka i izgradio betonsku ogradu i usmjerio promet na prilaznu prometnicu te da se priključio na oborinsku odvodnju na gore navedenu prometnicu.
1. Vijeće podržava prijedlog suvlasnika da se prije izdavanje uporabne dozvole za I. etapu SPS oznake A i za izgradnju II. etape stambeno poslovene građevine oznake B na k.č. 7133/1 k.o. Dubrava provjere sve relevantne okolnosti i navodi suvlasnika stambenog objekta Dubrava 116-118. Stoga, Vijeće predlaže nadležnom Gradskom uredu da izvrši očevid i donese rješenje sukladno zakonu i drugim propisanim aktima, a o učinjenom obavijesti Vijeće.
1. Ovaj se zaključak dostavlja Gradonačelniku Grada Zagreba i Gradskom uredu za prostorno uređenje, izgradnju Grada, graditeljstvo, komunalne poslove i promet na daljnje postupanje.

Ad 7 - Izvješće provedbe Plana komunalnih aktivnosti i Planova malih komunalnih akcija
Predsjednik napominje kako je na današnji dan izvršenost Plana komunalnih aktivnosti 46% te čita ulice koje su završene i u kojima su radovi u tijeku. Preostaje još 16 ulica završiti do kraja godine. U tijeku su i radovi na krovištu objekta mjesne samouprave u Vrpoljskoj 10, kao i radovi na Dječjem vrtiću „Jabuka“. Tamo je krov završen i potrebno je još staviti fasadu.

Ad 8 - Pitanja, prijedlozi i obavijesti
Predsjednik napominje da je Gradskom uredu za strategijsko planiranje i razvoj Grada upućen prijedlog da se, vezano za Prijedlog Urbanističkog plana uređenja Trnava IV pod planskom oznakom D4 uvrsti i izgradnja objekta mjesne samouprave. Kopiju dopisa primili su i članovi Vijeća na znanje.
Z. Žvorc traži da se komunalno redarstvo obavijesti o zapuštenom i zaraslom zemljištu u Petrijanečkoj 11.
M. Cetinja traži da komunalni redari također poduzmu potrebne radnje u svezi zapuštenog zemljišta na uglu Lovinačke i Banatske ulice s kojeg se raslinje proteže na cestu i onemogućava normalno prometovanje.
Predsjednik odgovara da će komunalno redarstvo biti obaviješteno.
Budući da više nije bilo pitanja i prijedloga, predsjednik zaključuje sjednicu u 17,50 sati. 


KLASA: 026-02/18-01/380				
URBROJ: 251-06-11-4-18-6
Zagreb, 12. srpnja 2018.

Zapisnik sastavila:
Snježana Pehar
Predsjednik
Vijeća Gradske četvrti
Donja Dubrava
   Milan Draženović, dipl. ing., v.r.

